**ติดปีกเจ้าหน้าที่ อย. สสจ ปั้นผู้ตรวจประเมิน ASEAN Cosmetic GMP 2568
ยกระดับเครื่องสำอางไทย สู่มาตรฐานสากล**

 อย. ติดปีกเสริมแกร่งเจ้าหน้าที่เป็นผู้ตรวจประเมินตามมาตรฐาน ASEAN Cosmetic GMP
เพิ่มความเข้าใจ ทักษะ และฝึกปฏิบัติ เพื่อสามารถให้คำแนะนำผู้ผลิตและเพิ่มจำนวนผู้ตรวจประเมิน ยกระดับมาตรฐานการกำกับดูแลสถานที่ผลิตเครื่องสำอางไทยให้เป็นสากล

 วันนี้ (23 กรกฎาคม 2568)นายแพทย์รุ่งฤทัย มวลประสิทธิ์พร รองเลขาธิการคณะกรรมการอาหารและยา เปิดเผยว่าการอบรมเพื่อพัฒนาศักยภาพเจ้าหน้าที่เป็นผู้ตรวจประเมินสถานที่ตามมาตรฐาน ASEAN Cosmetic GMP ปี 2568 ซึ่งจัดขึ้นระหว่างวันที่ 23 – 25 กรกฎาคม 2568 ณ จังหวัดชลบุรี
โดยมีเจ้าหน้าที่จากสำนักงานคณะกรรมการอาหารและยา (อย.) และจากสำนักงานสาธารณสุขจังหวัด
ทั่วประเทศ เข้าร่วมการอบรมโดยพร้อมเพรียง

**นายแพทย์รุ่งฤทัย มวลประสิทธิ์พร** **รองเลขาธิการคณะกรรมการอาหารและยา** กล่าวว่า การจัดอบรมในครั้งนี้ เพื่อพัฒนาศักยภาพเจ้าหน้าที่ อย. และสำนักงานสาธารณสุขจังหวัด เป็นผู้ตรวจประเมินสถานที่ผลิตตามมาตรฐาน ASEAN Cosmetic GMP เพื่อเพิ่มองค์ความรู้ ความเข้าใจ และทักษะในการตรวจประเมินสถานที่ผลิตเครื่องสำอางตามข้อกำหนด ซึ่งจัดอบรมภาคทฤษฎี เมื่อวันที่ 3 – 4 กรกฎาคม 2568
ในครั้งนี้ จึงจัดให้มีการเข้าเยี่ยมชมการบริหารจัดการสถานที่ผลิตเครื่องสำอาง คือ บริษัท คาโอ อินดัสเตรียล (ประเทศไทย) จำกัด ซึ่งได้รับรางวัล อย. ควอลิตี้ อวอร์ด ประจำปี พ.ศ. 2568 ประเภทสถานประกอบการดีเด่น ด้านเครื่องสำอาง (Best of the Best) จากสำนักงานคณะกรรมการอาหารและยา เพื่อฝึกปฏิบัติ
การตรวจประเมิน ณ สถานที่ผลิต ทั้งในโซนพื้นที่การผลิต พื้นที่คลังเก็บสินค้า ห้องปฏิบัติการทางเคมี
และการตรวจสอบเอกสารตามระบบคุณภาพ ทั้งนี้ การเข้าร่วมโครงการดังกล่าวจะช่วยให้เจ้าหน้าที่
มีความเข้าใจ มีทักษะ มีความมั่นใจและสามารถให้คำปรึกษาแนะนำแก่ผู้ผลิตเครื่องสำอางในการจัดเตรียมสถานที่ให้ได้ตามมาตรฐาน ASEAN Cosmetic GMP

**รองเลขาธิการฯ** กล่าวเพิ่มเติมว่า การเพิ่มจำนวนผู้ตรวจประเมินตามข้อกำหนด ASEAN Cosmetic GMP จะช่วยยกระดับและสร้างความยั่งยืนขององค์กรในการกำกับดูแลสถานที่ผลิตเครื่องสำอางให้มีมาตรฐานตามหลักสากล ส่งผลให้สถานที่ผลิตและผลิตภัณฑ์เครื่องสำอางที่ผลิตในประเทศไทย มีคุณภาพมาตรฐานและความปลอดภัย เป็นการคุ้มครองผู้บริโภคและบรรลุภารกิจหลักของ อย. ในการเสริมสร้างศักยภาพในการสร้างมูลค่าทางเศรษฐกิจจากสินค้าและบริการสุขภาพ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 23 กรกฎาคม 2568 ข่าวแจก 187 / ปีงบประมาณ พ.ศ. 2568**